**Meini prawf blaenoriaeth ar gyfer asesu Mynegiant o Ddiddordeb a gyflwynir drwy'r rhaglen Grant Adeiladau Hanesyddol:**

• **Sicrhau defnydd hirdymor Adeilad Rhestredig mewn Perygl**

Rhaid i brosiectau helpu i sicrhau defnydd cynaliadwy, hirdymor ar gyfer adeiladau rhestredig sydd 'mewn perygl' neu sydd mewn cyflwr bregus yn sgil esgeulustod a dadfeiliad. Bydd blaenoriaeth yn cael ei rhoi i brosiectau a fydd yn sicrhau dyfodol yr asedau mwyaf sylweddol yn ôl y fframwaith a nodir yn yr Egwyddorion Cadwraeth ar gyfer Rheoli Amgylchedd Hanesyddol Cymru mewn Ffordd Gynaliadwy:

<https://cadw.llyw.cymru/cyngor-a-chymorth/egwyddorion-cadwraeth/egwyddorion-cadwraeth>

Mae’n nodi pedwar maes lle gallai ased hanesyddol fod â gwerth, sef:

* **Gwerth tystiolaethol:** Mae hyn yn deillio o'r elfennau hynny o ased hanesyddol a all ddarparu tystiolaeth am weithgarwch dynol yn y gorffennol, ac yn enwedig ei adeiladwaith hanesyddol, wedi'i ategu gan ddogfennau mewn rhai achosion. Mae pob adeilad yn darparu rhywfaint o dystiolaeth o weithgaredd penodol yn y gorffennol o naill ai un neu sawl cyfnod, ond mae'r graddau y maen nhw'n gwneud hynny yn dibynnu ar eu cydlyniad a'u cyfanrwydd. Mae i ba raddau mae adeiladwaith a chynllun gwreiddiol neu amlwg fesul cam yr adeilad, neu'r manylion sy'n ymwneud â defnydd wedi goroesi (gan gynnwys manylion mewnol) yn arbennig o bwysig.
* **Gwerth hanesyddol:** Mae hyn yn cyfeirio at werthoedd enghreifftiol neu gysylltiadol yr ased, a'i allu i gyfrannu at ddealltwriaeth o agweddau ar fywyd y gorffennol. Gall adeilad sydd wedi'i gadw'n dda ddangos agwedd ar fywyd y gorffennol yn llawer gwell nag adeilad sydd wedi'i ddifrodi neu ei newid yn sylweddol. Ond gall gwerth hanesyddol hefyd fod yn llai diriaethol – er enghraifft, cysylltiadau â phobl nodedig, digwyddiadau neu fudiadau o arwyddocâd rhanbarthol neu genedlaethol profedig.
* **Gwerth esthetig:** Mae hyn yn ymwneud â golwg a ffurf ased a'i berthynas â'r lleoliad dan sylw. Gall ymwneud â dyluniad neu arddull ymwybodol, â bod yn driw i draddodiad, ansawdd ei grefftwaith neu’r dechnoleg adeiladu. Mae dyluniad ymwybodol o'r radd flaenaf – a elwir yn 'bensaernïaeth gwrtais' a gysylltir yn aml â phenseiri a enwir – ac adeiladu cynhenid yn ôl traddodiadau rhanbarthol clir (a dyluniad diarwybod efallai) yn bwysig. Ar gyfer y ddau, mae cyfansoddiad, cynllun, dull adeiladu, deunyddiau, gorffeniad a manylion, gan gynnwys manylion mewnol, yn elfennau hanfodol o’r dyluniad. Gall perthynas adeilad â'i leoliad, boed yn dirwedd wedi'i chynllunio, yn dirwedd amaethyddol neu ddiwydiannol sy'n dal ar waith, neu'n dreflun, fod yn agwedd bwysig ar ei apêl esthetig.
* **Gwerth cymunedol:** Mae hyn yn deillio o'r ystyron sydd gan ased i'r bobl sy'n ymwneud ag ef, a gall gynnwys gwerth cymdeithasol ac economaidd, yn ogystal â gwerth coffadwriaethol, ysbrydol neu symbolaidd. Mae cyfraniad adeilad at les ei gymuned yn arbennig o berthnasol mewn unrhyw asesiad ar gyfer cymorth grant.

Mae Cadw yn disgwyl i gynlluniau y mae'n helpu i'w hariannu, gadw neu wella arwyddocâd adeiladau hanesyddol, er enghraifft, drwy warchod adeiladwaith hanesyddol, hyrwyddo'r defnydd o ddeunyddiau a thechnegau traddodiadol ac annog mwy o fynediad a dealltwriaeth.

• **Gwella mynediad at dreftadaeth i bawb a darparu buddion cymunedol**

Dylai prosiectau geisio rhoi bywyd newydd i adeiladau rhestredig a darparu buddion sylweddol i gymunedau Cymru. Rhoddir blaenoriaeth i adeiladau rhestredig sydd yng nghalon cymunedau sydd â'r gallu i ddarparu mynediad at dreftadaeth i ystod eang o bobl, gan roi un neu fwy o'r buddion cyhoeddus canlynol:

* Caiff anghenion lleol eu diwallu trwy ddefnydd cymunedol
* Bydd defnydd preswyl yn helpu i ddiwallu anghenion cyflenwad tai yr ardal leol
* Mae'n gwella amwynder gweledol yr ardal leol
* Bydd y prosiect yn cyfrannu at hyfywedd economaidd yr ardal gyfagos drwy ddefnydd masnachol newydd a/neu drwy gefnogi'r diwydiant ymwelwyr lleol
* Bydd y prosiect yn ysgogi rhagor o gyfleoedd adfywio yn y fro.

• **Cefnogi/hyrwyddo sgiliau i ofalu am adeiladau traddodiadol a hanesyddol**

Cydnabyddir manteision buddsoddi yn y sgiliau sydd eu hangen i ofalu am adeiladau traddodiadol a hanesyddol, ac felly rhoddir blaenoriaeth i gynlluniau sy'n cynnwys elfen o feithrin a hyfforddi sgiliau. Darllenwch 'Mae Sgiliau'n Bwysig' am arweiniad pellach.

• **Lliniaru effeithiau newid hinsawdd**

Dylai prosiectau gydnabod pwysigrwydd cynyddu cadernid adeiladau hanesyddol i effeithiau newid hinsawdd, boed trwy waith atgyweirio neu addasu ystyriol. Rhoddir blaenoriaeth i brosiectau sy'n dangos bod 'dull adeilad cyfan', fel y nodir yng nghanllawiau Cadw 'Sut i wella effeithlonrwydd ynni mewn adeiladau hanesyddol yng Nghymru', wedi'i fabwysiadu.

[43720 Sut i wella effeithlonrwydd ynni mewn adeiladau hanesyddol yng Nghymru (llyw.cymru)](https://cadw.llyw.cymru/sites/default/files/2022-04/How%20to%20improve%20energy%20efficiency%20in%20historic%20buildings%20in%20Wales%20-%20Welsh.pdf)

Ystyr dull adeilad cyfan yw un sy'n defnyddio dealltwriaeth o adeilad a'i gyd-destun i ddod o hyd i atebion cytbwys sy'n arbed ynni, yn cynnal arwyddocâd treftadaeth ac yn cynnal amgylchedd cyfforddus ac iach dan do.

Y cyfnodau allweddol yn y broses hon yw:

1. Asesu: Deall cymeriad ac arwyddocâd, cyd-destun a pherfformiad;
2. Gosod amcanion a chynllunio’r gwelliannau;
3. Dylunio a manyleb manwl;
4. Gwaith gosod;
5. Defnyddio, adolygu a chynnal a chadw

**• Cyflawni**

Mae cyllid y Grant Adeiladau Hanesyddol yn amser-sensitif, a dylai ymgeiswyr egluro sut y bydd eu prosiect yn cael ei gyflawni yn unol â hyn. Rhaid dangos tystiolaeth o brofiad tîm y prosiect fel rhan o unrhyw fynegiant o ddiddordeb. Bydd cymorth yn cael ei dargedu at arferion cadwraeth da, ac er mwyn helpu i gyflawni hyn, mae Cadw yn disgwyl i'r cynghorydd proffesiynol arweiniol fod ag achrediad/ardystiad cadwraeth (gweler y wybodaeth bellach isod).

Lle bo modd, dylai ymgeiswyr nodi ffynonellau ariannu eraill yn y cam mynegiant o ddiddordeb. Gallai'r Grant Adeiladau Hanesyddol fod yn rhan o becyn ariannu mwy ar gyfer prosiectau, os cytunir arnynt cyn cyflwyno’r cais.

* **Tîm y Prosiect:** Mae Cadw yn disgwyl i'r prif gynghorydd proffesiynol ar dîm y prosiect fod yn Bensaer, Syrfëwr Adeiladu Siartredig neu Dechnolegydd Pensaernïol Siartredig ag achrediad/ardystiad cadwraeth. Ar hyn o bryd, mae Cadw yn derbyn achrediad/ardystiad gan:
* **Penseiri** wedi'u rhestru ar [Gofrestr AABC](http://www.aabc-register.co.uk/) categori 'A', [Cofrestr RIAS](https://www.rias.org.uk/for-the-public/conservation) ar lefel Achrededig neu Uwch neu [Gofrestr Cadwraeth RIBA (agor fel ffenestr newydd)](https://www.architecture.com/knowledge-and-resources/resources-landing-page/find-a-conservation-architect) ar lefel Pensaer Cadwraeth Arbenigol
* **Syrfëwyr** **Adeiladu Siartredig** a restrir ar [Gofrestr Achredu Cadwraeth Adeiladu RICS](http://www.rics.org/uk/join/member-accreditations/building-conservation-accreditation/) neu ar [Gynllun Ardystio Cadwraeth Adeiladu CIOB](https://www.ciob.org/Your-Career/ciob-building-conservation-certification-scheme) fel Ymarferwyr ar Lefel Ardystiedig.
* **Technolegwyr Pensaernïol Siartredig** a restrir yng [Nghyfeiriadur Cadwraethwyr Ardystiedig CIAT (agor mewn ffenestr newydd)](https://ciat.org.uk/find-a-practice/find-an-accredited-conservationist.html) ar lefel Cadwraethwr Achrededig

Mewn rhai achosion, efallai y bydd Cadw yn gallu derbyn peiriannydd siartredig neu arbenigwr treftadaeth arall fel y prif weithiwr proffesiynol priodol, ond byddai angen cytuno ar hyn cyn cynnig unrhyw grant.